title: 2011/118/EÚ: Rozhodnutie Rady z  18. januára 2011 o uzavretí Dohody medzi Európskou úniou a Gruzínskom o readmisii osôb s neoprávneným pobytom

text:
               25.2.2011

               SK

               Úradný vestník Európskej únie

               L 52/45

         ROZHODNUTIE RADY
   z 18. januára 2011
   o uzavretí Dohody medzi Európskou úniou a Gruzínskom o readmisii osôb s neoprávneným pobytom
   (2011/118/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 79 ods. 3 v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               V súlade s rozhodnutím 2010/687/ES 8. novembra 2010 (1) bola 17. júna 2010 podísaná Dohoda medzi Európskou úniou a Gruzínskom o zjednodušení udeľovania víz (ďalej len „dohoda“) v mene Európskej únie, s výhradou jej uzavretia k neskoršiemu dátumu.

               (2)

               Dohoda by sa mala schváliť.

               (3)

               Dohodou sa zriaďuje spoločný readmisný výbor, ktorý môže prijať vlastný rokovací poriadok. V tomto prípade je vhodné stanoviť, aby sa pozícia Únie prijala v zjednodušenom konaní.

               (4)

               V súlade s článkom 3 Protokolu 21 o postavení Spojeného kráľovstva a Írska vo vzťahu k priestoru slobody, bezpečnosti a spravodlivosti, ktorý je pripojený k Zmluve o Európskej únii a k Zmluve o fungovaní Európskej únie, Spojené kráľovstvo oznámilo želanie zúčastniť sa na prijatí a uplatňovaní tohto rozhodnutia.

               (5)

               V súlade s článkami 1 a 2 Protokolu 21 o postavení Spojeného kráľovstva a Írska vo vzťahu k priestoru slobody, bezpečnosti a spravodlivosti, ktorý je pripojený k Zmluve o Európskej únii a k Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu.

               (6)

               V súlade s článkami 1 a 2 Protokolu 22 o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Gruzínskom o readmisii osôb s neoprávneným pobytom (ďalej len „dohoda“).
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu splnomocnenú vydať v mene Únie oznámenie v súlade s článkom 23 ods. 2 dohody s cieľom vyjadriť súhlas Únie s tým, že bude touto dohodou zaviazaná (2).
   Článok 3
   Komisia, ktorej pomáhajú odborníci z členských štátov, zastupuje Úniu v spoločnom readmisnom výbore zriadenom podľa článku 18 dohody.
   Článok 4
   Pozíciu Únie v rámci spoločného readmisného výboru k prijatiu jeho rokovacieho poriadku podľa článku 18 ods. 5 dohody prijme Komisia po porade s osobitným výborom určeným Radou.
   Článok 5
   Toto rozhodnutie nadobúda účinnosť dňom jeho prijatia.

      V Bruseli 18. januára 2011

            Za Radu

            predseda

         MATOLCSY Gy.

      (1)  Ú. v. EÚ L 294, 12.11.2010, s. 9.

      (2)  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.
    ---documentbreak---

               25.2.2011

               SK

               Úradný vestník Európskej únie

               L 52/47

         DOHODA
   medzi Európskou úniou a Gruzínskom o readmisii osôb s neoprávneným pobytom
   VYSOKÉ ZMLUVNÉ STRANY,
   EURÓPSKA ÚNIA, ďalej len „Únia“,
   a
   GRUZÍNSKO,
   ODHODLANÉ posilniť vzájomnú spoluprácu v záujme účinnejšieho boja proti nelegálnemu prisťahovalectvu,
   ŽELAJÚCE SI vytvoriť prostredníctvom tejto dohody a na základe reciprocity rýchle a účinné postupy na identifikáciu a bezpečný a usporiadaný návrat osôb, ktoré nespĺňajú alebo prestali spĺňať podmienky na vstup, zdržiavanie sa alebo pobyt na území Gruzínska alebo jedného z členských štátov Európskej únie, a zjednodušiť tranzit takýchto osôb v duchu spolupráce,
   ZDÔRAZŇUJÚC, že touto dohodou nie sú dotknuté práva, povinnosti ani záväzky Únie, jej členských štátov a Gruzínska vyplývajúce z medzinárodného práva, a najmä z Európskeho dohovoru o ochrane ľudských práv a základných slobôd zo 4. novembra 1950 a Dohovoru o právnom postavení utečencov z 28. júla 1951, zmeneného a doplneného Protokolom o právnom postavení utečencov z 31. januára 1967,
   BERÚC DO ÚVAHY, že v súlade s Protokolom 21 o postavení Spojeného kráľovstva a Írska vo vzťahu k priestoru slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, sa Írsko nezúčastní na tejto dohode, pokiaľ neoznámi svoje želanie zúčastniť sa na nej v súlade s uvedeným protokolom,
   BERÚC DO ÚVAHY, že ustanovenia tejto dohody, ktorá patrí do rozsahu hlavy V časti tri Zmluvy o fungovaní Európskej únie, sa v súlade s Protokolom o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, nevzťahujú na Dánske kráľovstvo,
   SA DOHODLI TAKTO:
   Článok 1
   Vymedzenie pojmov
   Na účely tejto dohody sa pod pojmom:

               a)

               „zmluvné strany“ rozumie Gruzínsko a Únia;

               b)

               „štátny príslušník Gruzínska“ rozumie každá osoba, ktorá má gruzínske občianstvo;

               c)

               „štátny príslušník členského štátu“ rozumie každá osoba, ktorá má štátnu príslušnosť k členskému štátu v tom zmysle, v akom je definovaná na účely Únie;

               d)

               „členský štát“ rozumie akýkoľvek členský štát Európskej únie, ktorý je viazaný touto dohodou;

               e)

               „štátny príslušník tretej krajiny“ rozumie každá osoba, ktorá má inú štátnu príslušnosť ako gruzínsku alebo niektorého z členských štátov;

               f)

               „osoba bez štátnej príslušnosti“ rozumie každá osoba, ktorá nemá žiadnu štátnu príslušnosť;

               g)

               „povolenie na pobyt“ rozumie povolenie akéhokoľvek druhu vydané Gruzínskom alebo niektorým členským štátom, ktoré oprávňuje osobu na pobyt na jeho území. Nezahŕňa dočasné povolenia zdržiavať sa na území v súvislosti s posúdením žiadosti o azyl alebo žiadosti o povolenie na pobyt;

               h)

               „vízum“ rozumie povolenie, ktoré vydá, alebo rozhodnutie, ktoré prijme Gruzínsko alebo niektorý členský štát a ktoré sa vyžaduje na účely vstupu na ich územie alebo tranzitu cez ich územie. Nezahŕňa letiskové tranzitné vízum;

               i)

               „žiadajúci štát“ rozumie štát (Gruzínsko alebo jeden z členských štátov), ktorý predkladá žiadosť o readmisiu podľa článku 7 alebo žiadosť o tranzit podľa článku 14 tejto dohody;

               j)

               „požiadaný štát“ rozumie štát (Gruzínsko alebo jeden z členských štátov), ktorému je určená žiadosť o readmisiu podľa článku 7 alebo žiadosť o tranzit podľa článku 14 tejto dohody;

               k)

               „príslušný orgán“ rozumie vnútroštátny orgán Gruzínska alebo jedného z členských štátov, ktorý je poverený implementáciou tejto dohody v súlade s jej článkom 19 ods. 1 písm. a);

               l)

               „tranzit“ rozumie prechod štátneho príslušníka tretej krajiny alebo osoby bez štátnej príslušnosti cez územie požiadaného štátu pri ceste zo žiadajúceho štátu do krajiny určenia;

               m)

               „pohraničná oblasť“ rozumie oblasť do 5 km od území námorných prístavov vrátane colných území a medzinárodných letísk členských štátov a Gruzínska.

         ODDIEL I

      READMISNÉ POVINNOSTI GRUZÍNSKA

   Článok 2
   Readmisia vlastných štátnych príslušníkov
   1.   Gruzínsko na žiadosť členského štátu a bez ďalších formalít okrem tých, ktoré sa ustanovujú touto dohodou, readmituje všetky osoby, ktoré nespĺňajú alebo prestali spĺňať podmienky potrebné na vstup, zdržiavanie sa alebo pobyt na území žiadajúceho členského štátu, za predpokladu, že sa preukázalo alebo na základe priameho dôkazu možno oprávnene predpokladať, že také osoby sú štátnymi príslušníkmi Gruzínska.
   2.   Gruzínsko takisto readmituje:

               a)

               neplnoleté slobodné deti osôb uvedených v odseku 1 bez ohľadu na ich miesto narodenia alebo ich štátnu príslušnosť, pokiaľ nemajú autonómne právo na pobyt v žiadajúcom členskom štáte alebo nie sú držiteľmi platného povolenia na pobyt vydaného iným členským štátom, a

               b)

               manželov a manželky osôb uvedených v odseku 1, ktorí alebo ktoré majú inú štátnu príslušnosť, za predpokladu, že majú právo na vstup a pobyt alebo dostanú právo na vstup a pobyt na území Gruzínska, pokiaľ nemajú autonómne právo na pobyt v žiadajúcom členskom štáte alebo nie sú držiteľmi platného povolenia na pobyt vydaného iným členským štátom.

         3.   Gruzínsko takisto readmituje osoby, ktorým bola po vstupe na územie členského štátu odňatá gruzínska štátna príslušnosť, ktoré boli pozbavené tejto štátnej príslušnosti alebo ktoré sa jej vzdali, pokiaľ takýmto osobám nebolo zo strany členského štátu aspoň prisľúbené udelenie štátnej príslušnosti.
   4.   Po tom, ako Gruzínsko poskytne kladnú odpoveď na žiadosť o readmisiu, príslušné diplomatické zastúpenie alebo konzulárny úrad Gruzínska vydá bez ohľadu na vôľu osoby, ktorá má byť readmitovaná, bezodkladne a najneskôr do 3 pracovných dní cestovný doklad potrebný pre návrat osoby, ktorá má byť readmitovaná, s dobou platnosti 90 dní. Ak Gruzínsko do 3 pracovných dní nevydá cestovný doklad, predpokladá sa, že akceptuje štandardný cestovný doklad EÚ na účely vyhostenia (1).
   5.   Ak dotknutá osoba nemôže byť z právnych ani vecných dôvodov odovzdaná pred ukončením platnosti pôvodne vydaného cestovného dokladu, príslušné diplomatické zastúpenie alebo konzulárny úrad Gruzínska predĺži platnosť cestovného dokladu do 3 pracovných dní alebo v prípade potreby vydá nový cestovný doklad s rovnakou dobou platnosti. Ak Gruzínsko do 3 pracovných dní nevydá nový cestovný doklad ani nepredĺži jeho platnosť, predpokladá sa, že akceptuje štandardný cestovný doklad EÚ na účely vyhostenia (2).
   Článok 3
   Readmisia štátnych príslušníkov tretích krajín a osôb bez štátnej príslušnosti
   1.   Gruzínsko na žiadosť členského štátu a bez ďalších formalít okrem tých, ktoré sa ustanovujú touto dohodou, readmituje všetkých štátnych príslušníkov tretej krajiny alebo osoby bez štátnej príslušnosti, ktoré nespĺňajú alebo prestali spĺňať podmienky potrebné na vstup, zdržiavanie sa alebo pobyt na území žiadajúceho členského štátu, za predpokladu, že sa preukázalo alebo na základe priameho dôkazu možno oprávnene predpokladať, že také osoby:

               a)

               sú v čase predloženia žiadosti o readmisiu držiteľmi platného víza alebo povolenia na pobyt vydaného Gruzínskom alebo

               b)

               nezákonne a priamo vstúpili na územie členských štátov po pobyte na území Gruzínska alebo tranzite cez jeho územie.

         2.   Readmisná povinnosť v odseku 1 sa neuplatní, ak:

               a)

               štátny príslušník tretej krajiny alebo osoba bez štátnej príslušnosti bola iba v tranzitnom priestore medzinárodného letiska Gruzínska alebo

               b)

               žiadajúci členský štát vydal štátnemu príslušníkovi tretej krajiny alebo osobe bez štátnej príslušnosti vízum alebo povolenie na pobyt pred vstupom na územie alebo po vstupe na jeho územie, pokiaľ:

                           i)

                           táto osoba nie je držiteľom víz ani povolenia na pobyt vydaných Gruzínskom s dlhšou dobou platnosti;

                           ii)

                           sa vízum alebo povolenie na pobyt vydané žiadajúcim členským štátom získali s použitím pozmenených alebo sfalšovaných dokladov alebo pomocou falošných vyhlásení, alebo

                           iii)

                           táto osoba nespĺňa niektorú z podmienok pripojených k vízu;

               c)

               požiadaný štát vyhostil štátneho príslušníka tretej krajiny alebo osobu bez štátnej príslušnosti do jeho/jej krajiny pôvodu alebo do tretej krajiny.

         3.   Po tom, ako Gruzínsko poskytne kladnú odpoveď na žiadosť o readmisiu, vydá osobe, ktorej readmisia bola schválená, bezodkladne a najneskôr do 3 pracovných dní cestovný doklad na účely vyhostenia. Ak Gruzínsko nevydá do 3 pracovných dní nový cestovný doklad, predpokladá sa, že akceptuje štandardný cestovný doklad EÚ na účely vyhostenia.
   ODDIEL II

      READMISNÉ POVINNOSTI ÚNIE

   Článok 4
   Readmisia vlastných štátnych príslušníkov
   1.   Členský štát na žiadosť Gruzínska a bez ďalších formalít okrem tých, ktoré sa ustanovujú touto dohodou, readmituje všetky osoby, ktoré nespĺňajú alebo prestali spĺňať podmienky potrebné na vstup, zdržiavanie sa alebo pobyt na území Gruzínska, za predpokladu, že sa preukázalo alebo na základe priameho dôkazu možno oprávnene predpokladať, že sú štátnymi príslušníkmi tohto členského štátu.
   2.   Členský štát taktiež readmituje:

               a)

               neplnoleté slobodné deti osôb uvedených v odseku 1 bez ohľadu na miesto ich narodenia alebo ich štátnu príslušnosť, pokiaľ nemajú autonómne právo na pobyt v Gruzínsku, a

               b)

               manželov a manželky osôb uvedených v odseku 1, ktorí alebo ktoré majú inú štátnu príslušnosť, za predpokladu, že majú právo na vstup a pobyt alebo im je udelené právo na vstup a pobyt na území požiadaného členského štátu, pokiaľ nemajú autonómne právo na pobyt v Gruzínsku.

         3.   Členský štát tiež readmituje osoby, ktoré boli od vstupu na územie Gruzínska zbavené alebo sa vzdali štátnej príslušnosti k členskému štátu, pokiaľ takým osobám nebolo aspoň prisľúbené udelenie štátnej príslušnosti zo strany Gruzínska.
   4.   Po tom, ako požiadaný členský štát poskytne kladnú odpoveď na žiadosť o readmisiu, príslušné diplomatické zastúpenie alebo konzulárny úrad tohto členského štátu vydá bez ohľadu na vôľu osoby, ktorá má byť readmitovaná, bezodkladne a najneskôr do 3 pracovných dní cestovný doklad potrebný pre návrat osoby, ktorá má byť readmitovaná, s dobou platnosti 90 dní. Ak požiadaný členský štát nevydá cestovný doklad do 3 pracovných dní, predpokladá sa, že akceptuje použitie štandardného cestovného dokladu Gruzínska určeného na účely vyhostenia.
   5.   Ak dotknutá osoba nemôže byť z právnych ani vecných dôvodov odovzdaná pred ukončením platnosti pôvodne vydaného cestovného dokladu, príslušné diplomatické zastúpenie alebo konzulárny úrad požiadaného členského štátu predĺži platnosť cestovného dokladu do 3 pracovných dní alebo v prípade potreby vydá nový cestovný doklad s rovnakou dobou platnosti. Ak požiadaný členský štát nevydá cestovný doklad do 3 pracovných dní alebo nepredĺži jeho platnosť, predpokladá sa, že akceptuje použitie štandardného cestovného dokladu Gruzínska určeného na účely vyhostenia.
   Článok 5
   Readmisia štátnych príslušníkov tretích krajín a osôb bez štátnej príslušnosti
   1.   Členský štát na žiadosť Gruzínska a bez ďalších formalít okrem tých, ktoré sa ustanovujú touto dohodou, readmituje všetkých štátnych príslušníkov tretej krajiny alebo osoby bez štátnej príslušnosti, ktoré nespĺňajú alebo prestali spĺňať podmienky potrebné na vstup, zdržiavanie sa alebo pobyt na území Gruzínska, za predpokladu, že sa preukázalo alebo na základe priameho dôkazu možno oprávnene predpokladať, že také osoby:

               a)

               sú v čase predloženia žiadosti o readmisiu držiteľmi platného víza alebo povolenia na pobyt vydaného požiadaným členským štátom alebo

               b)

               nezákonne a priamo vstúpili na územie Gruzínska po pobyte na území požiadaného členského štátu alebo tranzite cez jeho územie.

         2.   Readmisná povinnosť v odseku 1 sa neuplatní, ak:

               a)

               štátny príslušník tretej krajiny alebo osoba bez štátnej príslušnosti bola iba v tranzitnom priestore medzinárodného letiska požiadaného členského štátu alebo

               b)

               Gruzínsko vydalo štátnemu príslušníkovi tretej krajiny alebo osobe bez štátnej príslušnosti vízum alebo povolenie na pobyt pred vstupom alebo po vstupe na jeho územie, pokiaľ:

                           i)

                           táto osoba nie je držiteľom víz ani povolenia na pobyt vydaných požiadaným členským štátom s dlhšou dobou platnosti;

                           ii)

                           sa vízum alebo povolenie na pobyt vydané Gruzínskom získali s použitím pozmenených alebo sfalšovaných dokladov alebo pomocou falošných vyhlásení, alebo

                           iii)

                           táto osoba nespĺňa niektorú z podmienok pripojených k vízu;

               c)

               požiadaný členský štát vyhostil štátneho príslušníka tretej krajiny alebo osobu bez štátnej príslušnosti do jeho/jej krajiny pôvodu alebo do tretej krajiny.

         3.   Readmisná povinnosť uvedená v odseku 1 platí pre členský štát, ktorý vydal vízum alebo povolenie na pobyt. Ak vízum alebo povolenie na pobyt udelili dva alebo viaceré členské štáty, readmisná povinnosť uvedená v odseku 1 platí pre ten členský štát, ktorý vydal doklad s dlhšou platnosťou, prípadne ak sa jednému alebo viacerým dokladom skončila platnosť pre ten členský štát, ktorý vydal doklad, ktorý je stále platný. Ak sa už skončila platnosť všetkých dokladov, readmisná povinnosť uvedená v odseku 1 sa vzťahuje na členský štát, ktorý vydal doklad s najneskorším dátumom skončenia platnosti. Ak nemožno predložiť žiaden z týchto dokladov, readmisná povinnosť uvedená v odseku 1 platí pre členský štát, ktorý bol opustený ako posledný.
   4.   Po tom, ako požiadaný členský štát poskytne kladnú odpoveď na žiadosť o readmisiu, vydá osobe, ktorej readmisia bola schválená, bezodkladne a najneskôr do 3 pracovných dní cestovný doklad na účely vyhostenia. Ak členský štát nevydá nový cestovný doklad do 3 pracovných dní, predpokladá sa, že akceptuje použitie štandardného cestovného dokladu Gruzínska určeného na účely vyhostenia.
   ODDIEL III

      READMISNÉ KONANIE

   Článok 6
   Zásady
   1.   S výhradou odseku 2 pri akomkoľvek odovzdávaní osoby, ktorá má byť readmitovaná na základe niektorej z povinností uvedených v článkoch 2 až 5, sa vyžaduje predloženie žiadosti o readmisiu príslušnému orgánu požiadaného štátu.
   2.   Ak osoba, ktorá má byť readmitovaná, je držiteľom platného cestovného dokladu alebo preukazu totožnosti, môže sa prevoz takejto osoby uskutočniť bez toho, aby žiadajúci členský štát podal žiadosť o readmisiu alebo písomné oznámenie podľa článku 11 ods. 1 príslušnému orgánu požiadaného štátu.
   3.   Bez toho, aby bol dotknutý odsek 2, ak bola osoba zaistená v pohraničnej oblasti (vrátane letísk) žiadajúceho štátu po nezákonnom prekročení hranice, pričom prichádzala priamo z územia požiadaného štátu, žiadajúci štát môže podať žiadosť o readmisiu do 2 dní po zaistení tejto osoby (zrýchlené konanie).
   Článok 7
   Žiadosť o readmisiu
   1.   Pokiaľ je to možné, žiadosť o readmisiu obsahuje tieto informácie:

               a)

               konkrétne údaje o osobe, ktorá má byť readmitovaná (napr. krstné mená, priezviská, dátum narodenia, a ak je to možné, aj miesto narodenia a posledné bydlisko), prípadne aj údaje o jej neplnoletých slobodných deťoch a/alebo partneroch;

               b)

               v prípade vlastných štátnych príslušníkov údaje o tom, akým spôsobom sa preukáže alebo akým spôsobom sa poskytne priamy dôkaz o štátnej príslušnosti;

               c)

               v prípade štátnych príslušníkov tretích krajín a osôb bez štátnej príslušnosti údaje o tom, akým spôsobom sa preukáže splnenie podmienok na readmisiu štátnych príslušníkov tretích krajín a osôb bez štátnej príslušnosti a neoprávnený vstup a pobyt alebo akým spôsobom sa poskytne priamy dôkaz o nich;

               d)

               fotografiu osoby, ktorá má byť readmitovaná;

               e)

               odtlačky prstov.

         2.   Pokiaľ je to možné, žiadosť o readmisiu by mala obsahovať aj tieto údaje:

               a)

               vyhlásenie, v ktorom sa uvádza, že osoba, ktorá má byť odovzdaná, môže potrebovať pomoc alebo starostlivosť – za predpokladu, že dotknutá osoba s týmto vyhlásením výslovne súhlasí;

               b)

               informácie o akomkoľvek ochrannom, bezpečnostnom opatrení alebo o zdravotnom stave, ktoré môžu byť pri odovzdávaní určitej osoby nevyhnutné.

         3.   Pri príprave žiadosti o readmisiu sa použije spoločný formulár, ktorý je priložený k tejto dohode vo forme prílohy 5.
   4.   Žiadosť o readmisiu možno podať prostredníctvom akýchkoľvek komunikačných prostriedkov vrátane elektronických prostriedkov.
   Článok 8
   Dôkazné prostriedky týkajúce sa štátnej príslušnosti
   1.   Štátnu príslušnosť podľa článku 2 ods. 1 a článku 4 ods. 1 možno preukázať najmä prostredníctvom dokladov uvedených v prílohe 1 k tejto dohode vrátane dokladov, ktorých platnosť uplynula najviac pred 6 mesiacmi. Po predložení týchto dokladov členské štáty a Gruzínsko bez ďalšieho vyšetrovania vzájomne uznajú štátnu príslušnosť. Štátnu príslušnosť nemožno preukázať falošnými dokladmi.
   2.   Priamy dôkaz o štátnej príslušnosti podľa článku 2 ods. 1 a článku 4 ods. 1 možno poskytnúť najmä prostredníctvom dokladov uvedených v prílohe 2 k tejto dohode, a to aj keď sa im skončila platnosť. Ak sú takéto doklady predložené, členské štáty a Gruzínsko považujú štátnu príslušnosť za určenú, ak nemôžu preukázať opak. Priamy dôkaz o štátnej príslušnosti nemožno podať prostredníctvom falošných dokladov.
   3.   Ak nemožno predložiť žiaden z dokladov uvedených v prílohe 1 alebo 2 alebo ak sú tieto doklady nedostatočné, príslušné diplomatické a konzulárne zastúpenia dotknutého požiadaného štátu na žiadosť žiadajúceho štátu, ktorá je zahrnutá do žiadosti o readmisiu, zariadia, aby bola osoba, ktorá má byť readmitovaná, bezodkladne a najneskôr do 4 pracovných dní od podania žiadosti o readmisiu vypočutá s cieľom určiť jeho/jej štátnu príslušnosť. Postup pri týchto vypočúvaniach môže byť stanovený vo vykonávacích protokoloch ustanovených v článku 19 tejto dohody.
   Článok 9
   Dôkazné prostriedky, pokiaľ ide o štátnych príslušníkov tretích krajín a osoby bez štátnej príslušnosti
   1.   Splnenie podmienok readmisie štátnych príslušníkov tretej krajiny a osôb bez štátnej príslušnosti stanovených v článku 3 ods. 1 a článku 5 ods. 1 možno preukázať najmä dôkaznými prostriedkami uvedenými v prílohe 3 k tejto dohode; nemožno ich preukázať falošnými dokladmi. Členské štáty a Gruzínsko bez ďalšieho vyšetrovania vzájomne uznajú každý taký dôkaz.
   2.   Priamy dôkaz o splnení podmienok readmisie štátnych príslušníkov tretej krajiny a osôb bez štátnej príslušnosti stanovených v článku 3 ods. 1 a článku 5 ods. 1 možno podať najmä prostredníctvom dôkazných prostriedkov uvedených v prílohe 4 k tejto dohode; nemožno ho preukázať falošnými dokladmi. Po predložení takého priameho dôkazu členské štáty a Gruzínsko považujú podmienky za splnené, ak nemôžu preukázať opak.
   3.   Nezákonnosť vstupu, zdržiavania sa alebo pobytu sa preukáže tým, že v cestovných dokladoch dotknutej osoby chýba potrebné vízum alebo iné povolenie na pobyt na území žiadajúceho štátu. Vyhlásenie žiadajúceho štátu, že o dotknutej osobe sa zistilo, že nemá potrebné cestovné doklady, vízum ani povolenie na pobyt, takisto predstavuje priamy dôkaz o nezákonnom vstupe na územie, zdržiavaní sa na území alebo pobyte na ňom.
   Článok 10
   Lehoty
   1.   Žiadosť o readmisiu sa musí predložiť príslušnému orgánu požiadaného štátu maximálne do 6 mesiacov po tom, čo príslušný orgán žiadajúceho štátu zistil, že štátny príslušník tretej krajiny alebo osoba bez štátnej príslušnosti nespĺňa alebo prestala spĺňať platné podmienky potrebné na vstup na jeho územie, zdržiavanie sa na jeho území alebo na pobyt na ňom. Ak existujú právne alebo vecné prekážky podania žiadosti v rámci stanovenej lehoty, lehota sa na žiadosť žiadajúceho štátu predĺži, ale len dovtedy, kým prekážky nebudú odstránené.
   2.   Na žiadosť o readmisiu sa musí odpovedať písomne:

               a)

               do dvoch pracovných dní, ak bola žiadosť predložená v zrýchlenom konaní (článok 6 ods. 3), alebo

               b)

               vo všetkých ostatných prípadoch do 12 kalendárnych dní.

         Táto lehota začne plynúť dňom prijatia žiadosti o readmisiu. Ak sa odpoveď neposkytla v tejto lehote, odovzdanie sa považuje za schválené.
   3.   Odmietnutie žiadosti o readmisiu je potrebné písomne zdôvodniť.
   4.   Po schválení readmisie alebo v prípadoch uplynutia lehoty uvedenej v odseku 2 sa odovzdanie dotknutej osoby uskutoční do troch mesiacov. Na žiadosť žiadajúceho štátu možno túto lehotu predĺžiť o čas potrebný na riešenie právnych alebo vecných prekážok.
   Článok 11
   Postup pri odovzdávaní osôb a spôsoby prepravy
   1.   Bez toho, aby bol dotknutý článok 6 ods. 2, príslušné orgány žiadajúceho štátu pred vrátením osoby s predstihom minimálne 3 pracovných dní písomne oznámia príslušným orgánom požiadaného štátu dátum odovzdania, miesto vstupu, možný sprievod a ostatné informácie dôležité pre odovzdanie.
   2.   Dopravu možno uskutočniť letecky alebo po súši. Letecký návrat sa neobmedzuje na používanie štátnych prepravcov Gruzínska alebo členských štátov a môže sa uskutočniť s využitím pravidelných alebo v prípade štátnych príslušníkov požiadaného štátu nepravidelných letov. V prípade, že je pri vrátení potrebný sprievod, taký sprievod sa neobmedzuje len na oprávnené osoby žiadajúceho štátu pod podmienkou, že oprávnené osoby sú z Gruzínska alebo z ktoréhokoľvek členského štátu.
   Článok 12
   Readmisia omylom
   Žiadajúci štát prevezme späť akúkoľvek osobu readmitovanú požiadaným štátom, ak sa v lehote 6 mesiacov a v prípade štátnych príslušníkov tretej krajiny alebo osôb bez štátnej príslušnosti 12 mesiacov po odovzdaní dotknutej osoby preukáže, že nie sú splnené požiadavky uvedené v článkoch 2 až 5 tejto dohody.
   V takýchto prípadoch sa uplatnia mutatis mutandis procesné ustanovenia tejto dohody a poskytnú sa všetky dostupné údaje o skutočnej totožnosti a štátnej príslušnosti osoby, ktorá sa má prevziať späť.
   ODDIEL IV

      TRANZIT

   Článok 13
   Zásady
   1.   Členské štáty a Gruzínsko by mali obmedziť tranzit štátnych príslušníkov tretích krajín alebo osôb bez štátnej príslušnosti na prípady, keď takéto osoby nemožno vrátiť do štátu určenia priamo.
   2.   Gruzínsko umožní tranzit štátnych príslušníkov tretích krajín a osôb bez štátnej príslušnosti, ak ho členský štát o to požiada, a členský štát povolí tranzit štátnych príslušníkov tretích krajín alebo osôb bez štátnej príslušnosti, ak ho o to Gruzínsko požiada, ak je zaručená následná preprava týchto osôb v prípadných ďalších tranzitných štátoch, ako aj ich readmisia štátom určenia.
   3.   Gruzínsko alebo členský štát môže tranzit zamietnuť:

               a)

               ak existuje riziko, že by štátny príslušník tretej krajiny alebo osoba bez štátnej príslušnosti mohli byť v štáte určenia alebo v inom tranzitnom štáte vystavení mučeniu, neľudskému alebo ponižujúcemu zaobchádzaniu, trestaniu alebo trestu smrti, alebo prenasledovaniu z dôvodu rasy, náboženstva, štátnej príslušnosti, príslušnosti k určitej sociálnej skupine alebo z dôvodu politického presvedčenia;

               b)

               ak štátny príslušník tretej krajiny alebo osoba bez štátnej príslušnosti čelí v požiadanom štáte alebo v inom tranzitnom štáte trestnému stíhaniu, alebo

               c)

               z dôvodov verejného zdravia, národnej bezpečnosti, verejného poriadku alebo na základe iných štátnych záujmov požiadaného štátu.

         4.   Gruzínsko alebo členský štát môže zrušiť akékoľvek už vydané povolenie, ak sa po jeho vydaní vyskytnú alebo zistia okolnosti uvedené v odseku 3 tohto článku, ktoré bránia tranzitu, alebo ak ďalšia cesta cez prípadné tranzitné štáty alebo readmisia štátom určenia už nie je zaručená. V tomto prípade žiadajúci štát prijme štátneho príslušníka tretej krajiny alebo osobu bez štátnej príslušnosti podľa potreby a bezodkladne späť.
   Článok 14
   Tranzitné konanie
   1.   Príslušnému orgánu požiadaného štátu musí byť predložená písomná žiadosť o tranzit, ktorá obsahuje tieto údaje:

               a)

               typ tranzitu (letecky alebo po súši), prípadné ďalšie tranzitné štáty a plánované miesto konečného určenia;

               b)

               osobné údaje dotknutej osoby (napr. krstné meno, priezvisko, rodné priezvisko, iné používané, respektíve známe mená alebo prezývky, dátum narodenia, pohlavie, a ak je to možné – miesto narodenia, štátnu príslušnosť, jazyk, druh a číslo cestovného dokladu);

               c)

               predpokladané miesto vstupu na územie, čas prevozu a prípadné použitie sprievodu;

               d)

               vyhlásenie, že z pohľadu žiadajúceho štátu sú podmienky podľa článku 13 ods. 2 splnené a že nie sú známe žiadne dôvody na odmietnutie žiadosti podľa článku 13 ods. 3.

         Na žiadosti o tranzit sa použije spoločný formulár, ktorý je priložený k tejto dohode vo forme prílohy 6.
   2.   Požiadaný štát do 5 kalendárnych dní od prijatia žiadosti písomnou formou oznámi žiadajúcemu štátu, že prevezme predmetnú osobu, potvrdiac miesto a predpokladaný čas vstupu na územie, alebo že prevzatie odmieta, a uvedie dôvody svojho odmietnutia.
   3.   Ak sa tranzit uskutočňuje letecky, osoba, ktorá má byť readmitovaná, a jej prípadný sprievod sú vyňaté z povinnosti zaobstarať si letiskové tranzitné vízum.
   4.   Príslušné orgány požiadaného štátu po vzájomnej dohode pomáhajú pri uskutočnení tranzitu najmä zabezpečením dohľadu nad dotknutými osobami a poskytnutím potrebného vybavenia na tento účel.
   5.   Tranzit osôb sa uskutoční do 30 dní od prijatia súhlasu so žiadosťou.
   ODDIEL V

      NÁKLADY

   Článok 15
   Náklady na prepravu a tranzit
   Bez toho, aby bolo dotknuté právo príslušných orgánov vymáhať náklady spojené s readmisiou od osoby, ktorá má byť readmitovaná, alebo od tretích strán, všetky náklady v súvislosti s readmisiou a tranzitom podľa tejto dohody až po hranicu štátu konečného určenia znáša žiadajúci štát.
   ODDIEL VI

      OCHRANA ÚDAJOV A DOLOŽKA NEDOTKNUTEĽNOSTI

   Článok 16
   Ochrana údajov
   Oznamovanie osobných údajov sa uskutoční iba v prípade, ak je to nevyhnutné na vykonávanie tejto dohody príslušnými orgánmi Gruzínska alebo v závislosti od okolností členského štátu. Spracovanie osobných údajov a nakladanie s nimi v konkrétnom prípade podlieha vnútroštátnym právnym predpisom Gruzínska, a ak je kontrolórom príslušný orgán členského štátu, ustanoveniam smernice 95/46/ES a vnútroštátnym právnym predpisom tohto členského štátu prijatým v súlade s touto smernicou. Okrem toho platia tieto zásady:

               a)

               osobné údaje sa musia spracúvať spravodlivým a zákonným spôsobom;

               b)

               osobné údaje sa musia zhromažďovať iba na konkrétny, výslovne uvedený a zákonný účel plnenia tejto dohody a odovzdávajúci orgán ani prijímajúci orgán ich nesmú ďalej spracúvať spôsobom nezlučiteľným s týmto účelom;

               c)

               osobné údaje musia byť vo vzťahu k účelu, na ktorý sa zhromažďujú a/alebo ďalej spracúvajú, primerané a náležité a nesmú tento účel presahovať; konkrétne osobné údaje sa môžu týkať iba:

                           i)

                           osobných údajov osoby, ktorá má byť odovzdaná (napr. mená, priezviská, akékoľvek predchádzajúce mená, iné mená, ktoré používa/pod ktorými je známa, alebo prezývky, pohlavie, rodinný stav, dátum a miesto narodenia, súčasná štátna príslušnosť a všetky predchádzajúce);

                           ii)

                           pasu, preukazov totožnosti alebo vodičského preukazu (číslo, doba platnosti, dátum vydania, vydávajúci orgán, miesto vydania);

                           iii)

                           zastávok a cestovnej trasy;

                           iv)

                           ďalších informácií potrebných na určenie totožnosti odovzdávanej osoby alebo na preskúmanie splnenia podmienok na readmisiu v zmysle tejto dohody;

               d)

               osobné údaje musia byť presné, a ak je to potrebné, aktualizované;

               e)

               osobné údaje sa musia uchovávať vo formáte, ktorý umožňuje určenie totožnosti subjektu údajov (čiže dotknutej osoby) len dovtedy, kým je to potrebné na účel, na ktorý sa údaje zhromažďovali alebo na ktorý sa ďalej spracúvali;

               f)

               odovzdávajúci orgán aj prijímajúci orgán prijmú všetky primerané opatrenia, aby sa zabezpečila príslušná oprava osobných údajov, ich vymazanie alebo zablokovanie v prípade, ak spracovanie týchto osobných údajov nie je v súlade s ustanoveniami tohto článku, a to najmä preto, lebo údaje sú vo vzťahu k účelu spracovania neprimerané, nenáležité alebo tento účel presahujú. Medzi tieto opatrenia patrí aj oznamovanie každej opravy, vymazania alebo zablokovania údajov druhej strane;

               g)

               prijímajúci orgán na požiadanie informuje odovzdávajúci orgán o použití oznámených údajov a o výsledkoch, ktoré z nich získal;

               h)

               osobné údaje možno oznamovať len príslušným orgánom; na oznámenie ďalším orgánom je potrebný predchádzajúci súhlas odovzdávajúceho orgánu;

               i)

               odovzdávajúci orgán aj prijímajúci orgán sú povinné viesť si písomný záznam o oznamovaní a preberaní osobných údajov.

         Článok 17
   Doložka nedotknuteľnosti
   1.   Touto dohodou nie sú dotknuté práva, záväzky ani povinnosti Únie, členských štátov ani Gruzínska vyplývajúce z medzinárodného práva, a najmä z:

               a)

               Dohovoru o postavení utečencov z 28. júla 1951 zmeneného a doplneného protokolom o postavení utečencov z 31. januára 1967;

               b)

               medzinárodných dohovorov určujúcich štát zodpovedný za skúmanie žiadostí o azyl;

               c)

               Európskeho dohovoru o ochrane ľudských práv a základných slobôd zo 4. novembra 1950 a jeho protokolov;

               d)

               Dohovoru OSN z 10. decembra 1984 proti mučeniu a inému krutému, neľudskému alebo ponižujúcemu zaobchádzaniu alebo trestaniu;

               e)

               medzinárodných dohovorov o vydávaní osôb a ich tranzite;

               f)

               multilaterálnych medzinárodných dohovorov a dohôd o readmisii cudzích štátnych príslušníkov, ako napr. Dohovoru o medzinárodnom civilnom letectve zo 7. decembra 1944.

         2.   Nič v tejto dohode nebráni vráteniu osoby na základe iných oficiálnych alebo neoficiálnych dojednaní.
   ODDIEL VII

      VYKONÁVANIE A UPLATŇOVANIE

   Článok 18
   Spoločný readmisný výbor
   1.   Zmluvné strany si poskytujú vzájomnú pomoc pri uplatňovaní a výklade tejto dohody. S týmto cieľom zriadia spoločný readmisný výbor (ďalej len „výbor“), ktorý bude mať najmä tieto úlohy:

               a)

               monitorovať uplatňovanie tejto dohody;

               b)

               rozhodovať o vykonávacích opatreniach potrebných na jednotné uplatňovanie tejto dohody;

               c)

               dbať na pravidelnú výmenu informácií o vykonávacích protokoloch vypracovaných jednotlivými členskými štátmi a Gruzínskom podľa článku 19 tejto dohody;

               d)

               odporúčať zmeny a doplnenia tejto dohody a jej príloh.

         2.   Rozhodnutia výboru sú pre zmluvné strany záväzné.
   3.   Výbor je zložený zo zástupcov Únie a Gruzínska.
   4.   Výbor zasadá v prípade potreby kedykoľvek na žiadosť jednej zo zmluvných strán.
   5.   Výbor prijme svoj rokovací poriadok.
   Článok 19
   Vykonávacie protokoly
   1.   Gruzínsko a členský štát vypracujú na žiadosť členského štátu alebo Gruzínska vykonávací protokol, ktorý sa okrem iného vzťahuje na pravidlá o:

               a)

               určení príslušných orgánov, hraničných priechodov a výmene kontaktných miest;

               b)

               podmienkach readmisie so sprievodom vrátane tranzitu štátnych príslušníkov tretích krajín a osôb bez štátnej príslušnosti so sprievodom;

               c)

               prostriedkoch a dokladoch okrem tých, ktoré sú uvedené v prílohách 1 až 4 k tejto dohode;

               d)

               spôsoboch readmisie v rámci zrýchleného konania a

               e)

               postupe pohovorov.

         2.   Vykonávacie protokoly uvedené v odseku 1 nadobúdajú platnosť až po tom, čo sa oznámia readmisnému výboru uvedenému v článku 18.
   3.   Gruzínsko súhlasí s uplatňovaním akéhokoľvek ustanovenia vykonávacieho protokolu vypracovaného s jedným členským štátom aj vo vzťahu s akýmkoľvek iným členským štátom na základe jeho žiadosti.
   Článok 20
   Vzťah k bilaterálnym readmisným dohodám alebo dojednaniam členských štátov
   Ustanovenia tejto dohody majú prednosť pred ustanoveniami akejkoľvek bilaterálnej dohody alebo dojednania o readmisii osôb bez povolenia na pobyt, ktoré boli alebo podľa článku 19 môžu byť uzavreté medzi jednotlivými členskými štátmi a Gruzínskom, ak ustanovenia bilaterálnej dohody alebo dojednania nie sú zlučiteľné s ustanoveniami tejto dohody.
   ODDIEL VIII

      ZÁVEREČNÉ USTANOVENIA

   Článok 21
   Územná pôsobnosť
   1.   S výhradou odseku 2 sa táto dohoda uplatňuje na územia, na ktoré sa vzťahuje Zmluva o Európskej únii a Zmluva o fungovaní Európskej únie, a na územie Gruzínska.
   2.   Dohoda sa uplatňuje na území Írska, iba ak tak Európska únia oznámi Gruzínsku. Táto dohoda sa nevzťahuje na územie Dánskeho kráľovstva.
   Článok 22
   Zmeny a doplnenia dohody
   Túto dohodu možno zmeniť a doplniť po vzájomnej dohode zmluvných strán. Zmeny a doplnenia sa vypracujú vo forme samostatných protokolov, ktoré budú tvoriť neoddeliteľnú súčasť tejto dohody a nadobudnú platnosť v súlade s postupom uvedeným v článku 23 tejto dohody.
   Článok 23
   Nadobudnutie platnosti dohody, jej trvanie a skončenie platnosti
   1.   Zmluvné strany túto dohodu ratifikujú alebo schvália v súlade so svojimi príslušnými postupmi.
   2.   Táto dohoda nadobúda platnosť prvým dňom druhého mesiaca nasledujúceho po dni, keď posledná zmluvná strana oznámi druhej zmluvnej strane ukončenie postupov uvedených v prvom odseku.
   3.   Táto dohoda sa vzťahuje na Írsko prvým dňom druhého mesiaca nasledujúceho po dátume oznámenia uvedeného v článku 21 ods. 2.
   4.   Táto dohoda sa uzatvára na neurčitý čas.
   5.   Každá zmluvná strana môže vypovedať túto dohodu tým, že to oficiálne oznámi druhej zmluvnej strane. Platnosť tejto dohody sa končí šesť mesiacov po dni takého oznámenia.
   Článok 24
   Prílohy
   Prílohy 1 až 6 sú neoddeliteľnou súčasťou tejto dohody.

      V Bruseli 22. novembra 2010 v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a gruzínskom jazyku, pričom všetky znenia sú rovnako autentické.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Грузия
         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā –
         Gruzijos vardu
         Grúzia részéről
         Għall-Georġja
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         För Georgien

      (1)  V súlade s formou predpísanou v odporúčaní Rady EÚ z 30. novembra 1994.

      (2)  Tamže.
   PRÍLOHA 1

      SPOLOČNÝ ZOZNAM DOKLADOV, KTORÝCH PREDLOŽENÍM SA PREUKAZUJE OBČIANSTVO

      (ČLÁNOK 2 ODS. 1, ČLÁNOK 4 ODS. 1 A ČLÁNOK 8 ODS. 1)

               —

               Cestovné pasy akéhokoľvek druhu (štátne pasy, diplomatické pasy, služobné pasy, hromadné pasy a náhradné pasy vrátane detských pasov).

               —

               Preukazy totožnosti (vrátane dočasných a náhradných).

               —

               Osvedčenia o občianstve a iné úradné doklady, v ktorých sa uvádza občianstvo alebo ktoré jednoznačne svedčia o občianstve.

         PRÍLOHA 2

      SPOLOČNÝ ZOZNAM DOKLADOV, KTORÝCH PREDLOŽENIE SA POKLADÁ ZA PRIAMY DÔKAZ O ŠTÁTNEJ PRÍSLUŠNOSTI

      (ČLÁNOK 2 ODS. 1, ČLÁNOK 4 ODS. 1 A ČLÁNOK 8 ODS. 2)

   Ak je požiadaným štátom jeden z členských štátov alebo Gruzínsko:

               —

               doklady uvedené v prílohe 1, ktorých platnosť sa skončila pred viac ako 6 mesiacmi,

               —

               fotokópie ktoréhokoľvek z dokladov uvedených v prílohe 1 k tejto dohode,

               —

               vodičské preukazy alebo ich fotokópie,

               —

               rodné listy alebo ich fotokópie,

               —

               zamestnanecké preukazy alebo ich fotokópie,

               —

               svedecké výpovede,

               —

               vyhlásenia príslušnej osoby a jazyk, ktorým hovorí, vrátane výsledku úradnej skúšky,

               —

               akýkoľvek iný doklad, pomocou ktorého sa dá určiť štátna príslušnosť dotknutej osoby,

               —

               služobné knižky a vojenské preukazy totožnosti,

               —

               námornícke knižky a služobné preukazy veliteľov námorných lodí,

               —

               priepustky vydané požiadaným štátom.

         Ak je požiadaným štátom Gruzínsko:

               —

               potvrdenie totožnosti na základe výsledkov vyhľadávania vo vízovom informačnom systéme (1),

               —

               v prípade, že členské štáty nevyužívajú vízový informačný systém, pozitívne identifikácie vyplývajúce zo záznamov týchto členských štátov o žiadosti o udelenie víza.

      (1)  Nariadenie Európskeho parlamentu a Rady (ES) č. 767/2008 z 9. júla 2008 o vízovom informačnom systéme (VIS) a výmene údajov o krátkodobých vízach medzi členskými štátmi (nariadenie o VIS) (Ú. v. EÚ L 218, 13.8.2008, s. 60).
   PRÍLOHA 3

      SPOLOČNÝ ZOZNAM DOKLADOV, KTORÉ SA POVAŽUJÚ ZA DÔKAZ O SPLNENÍ PODMIENOK READMISIE ŠTÁTNYCH PRÍSLUŠNÍKOV TRETÍCH KRAJÍN A OSÔB BEZ ŠTÁTNEJ PRÍSLUŠNOSTI

      (ČLÁNOK 3 ODS. 1, ČLÁNOK 5 ODS. 1 A ČLÁNOK 9 ODS. 1)

               —

               Vízum a/alebo povolenie na pobyt vydané požiadaným štátom.

               —

               Vstupné/výstupné pečiatky alebo podobné potvrdenia v cestovnom doklade dotknutej osoby, alebo iný dôkaz vstupu na územie, respektíve odchodu z územia (napr. fotografický).

         PRÍLOHA 4

      SPOLOČNÝ ZOZNAM DOKLADOV, KTORÉ SA POVAŽUJÚ ZA PRIAMY DÔKAZ O SPLNENÍ PODMIENOK READMISIE ŠTÁTNYCH PRÍSLUŠNÍKOV TRETÍCH KRAJÍN A OSÔB BEZ ŠTÁTNEJ PRÍSLUŠNOSTI

      (ČLÁNOK 3 ODS. 1, ČLÁNOK 5 ODS. 1 A ČLÁNOK 9 ODS. 2)

               —

               Opis, ktorý vydali príslušné úrady žiadajúceho štátu a ktorý sa týka miesta a okolností, za akých bola dotknutá osoba zadržaná po vstupe na územie tohto štátu.

               —

               Informácie súvisiace s totožnosťou a/alebo pobytom osoby, ktoré poskytla medzinárodná organizácia (napr. UNHCR).

               —

               Správy/potvrdenie informácií rodinnými príslušníkmi, spolucestujúcimi atď.

               —

               Výpoveď dotknutej osoby.

               —

               Informácie svedčiace o tom, že dotknutá osoba použila služby sprievodcu alebo služby cestovnej kancelárie.

               —

               Úradné vyhlásenia, najmä vyhlásenia príslušníkov hraničného orgánu a iných svedkov, ktorí môžu dosvedčiť, že dotknutá osoba prekročila hranicu.

               —

               Úradná výpoveď dotknutej osoby v rámci súdneho alebo správneho konania.

               —

               Doklady, potvrdenia a účty akéhokoľvek druhu (napr. hotelové účty, karty dosvedčujúce návštevu u lekára, respektíve zubára, vstupné preukazy do verejných alebo súkromných inštitúcií, zmluvy na prenájom auta, potvrdenky transakcie uskutočnenej kreditnou kartou atď.), ktorými možno jasne preukázať, že dotknutá osoba sa zdržiavala na území požiadaného štátu.

               —

               Letenky alebo lístky na vlak, autobus či loď, na ktorých je meno osoby, a zoznamy osôb cestujúcich leteckou, železničnou, cestnou alebo lodnou dopravou, ktoré dokazujú prítomnosť a trasu dotknutej osoby na území požiadaného štátu.

         PRÍLOHA 5

   PRÍLOHA 6

   SPOLOČNÉ VYHLÁSENIE TÝKAJÚCE SA ČLÁNKU 3 ODS. 1 A ČLÁNKU 5 ODS. 1
   Zmluvné strany súhlasia, že osoba je osobou „vstupujúcou priamo“ z územia Gruzínska v zmysle týchto ustanovení, ak prišla na územie členských štátov bez toho, aby medzitým vstúpila na územie tretej krajiny, alebo v prípade, že požiadaným štátom je jeden z členských štátov, prišla na územie Gruzínska bez toho, aby medzitým vstúpila na územie tretej krajiny. Tranzitný pobyt v tretej krajine počas leteckej prepravy sa nepovažuje za vstup.
   SPOLOČNÉ VYHLÁSENIE TÝKAJÚCE SA DÁNSKA
   Zmluvné strany berú na vedomie, že táto dohoda sa nevzťahuje na územie Dánskeho kráľovstva ani na štátnych príslušníkov Dánskeho kráľovstva. Za týchto okolností je vhodné, aby Gruzínsko uzavrelo readmisnú dohodu s Dánskom za rovnakých podmienok, aké boli dohodnuté v tejto dohode.
   SPOLOČNÉ VYHLÁSENIE TÝKAJÚCE SA ISLANDU A NÓRSKA
   Zmluvné strany berú na vedomie úzky vzťah medzi Európskou úniou a Islandom a Nórskom najmä v zmysle Dohody z 18. mája 1999 o pridružení týchto krajín pri vykonávaní, uplatňovaní a vývoji schengenského acquis. Za týchto okolností je vhodné, aby Gruzínsko uzavrelo readmisnú dohodu s Islandom a Nórskom za rovnakých podmienok, aké boli dohodnuté v tejto dohode.
   SPOLOČNÉ VYHLÁSENIE TÝKAJÚCE SA ŠVAJČIARSKA
   Zmluvné strany berú na vedomie úzky vzťah medzi Európskou úniou a Švajčiarskom najmä v zmysle Dohody z 1. marca 2008 o pridružení Švajčiarska pri vykonávaní, uplatňovaní a vývoji schengenského acquis. Za týchto okolností je vhodné, aby Gruzínsko uzavrelo readmisnú dohodu so Švajčiarskom za rovnakých podmienok, aké boli dohodnuté v tejto dohode.


title: Rozhodnutie Európskeho parlamentu (EÚ) 2017/1680 z 27. apríla 2017 o účtovnej závierke Európskeho inovačného a technologického inštitútu za rozpočtový rok 2015

text:
               29.9.2017

               SK

               Úradný vestník Európskej únie

               L 252/249

         ROZHODNUTIE EURÓPSKEHO PARLAMENTU (EÚ) 2017/1680
   z 27. apríla 2017
   o účtovnej závierke Európskeho inovačného a technologického inštitútu za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho inovačného a technologického inštitútu za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky Európskeho inštitútu pre rodovú rovnosť za rozpočtový rok 2015 spolu s odpoveďami inštitútu (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória inštitútu za plnenie rozpočtu za rozpočtový rok 2015 (05873/2017– C8-0077/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút (4), a najmä na jeho článok 21,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5), a najmä na jeho článok 108,

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu (A8-0127/2017),

               1.

               schvaľuje účtovnú závierku Európskeho inovačného a technologického inštitútu za rozpočtový rok 2015;

               2.

               poveruje svojho predsedu, aby postúpil toto rozhodnutie riaditeľovi Európskeho inovačného a technologického inštitútu, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 449, 1.12.2016, s. 112.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 97, 9.4.2008, s. 1.

      (5)  Ú. v. EÚ L 328, 7.12.2013, s. 42.


title: Rozhodnutie č. 466/2002/ES Európskeho parlamentu a Rady z 1. marca 2002, ktorým sa ustanovuje akčný program spoločenstva podporujúci mimovládne organizácie aktívne najmä v oblasti ochrany životného prostredia

text:
Dôležité právne oznámenie

|

32002D0466

Úradný vestník L 075 , 16/03/2002 S. 0001 - 0006

		Rozhodnutie č. 466/2002/ES Európskeho parlamentu a Radyz 1. marca 2002,ktorým sa ustanovuje akčný program spoločenstva podporujúci mimovládne organizácie aktívne najmä v oblasti ochrany životného prostrediaEURÓPSKY PARLAMENT A RADA EURÓPSKEJ ÚNIE,so zreteľom na Zmluvu o založení Európskeho spoločenstva a najmä na jej článok 175 ods. 1,so zreteľom na návrh Komisie [1],so zreteľom na stanovisko Hospodárskeho a sociálneho výboru [2],po konzultácii Výboru regiónov,konajúc v súlade s postupom ustanoveným v článku 251 zmluvy [3],keďže:(1) zmluva zabezpečuje rozvoj a vykonávanie environmentálnej politiky spoločenstva je a stanovuje ciele a zásady, ktorými sa táto politika riadi;.(2) akčný program zavedený rozhodnutím Rady 97/872/ES zo 16. decembra 1997 o akčnom programe spoločenstva podporujúcom mimovládne organizácie aktívne najmä v oblasti ochrany životného prostredia [4] sa končí 31. decembra 2001. Komisia a súčasní a bývalí príjemcovia vyhodnotili program a vyjadrili rozhodnú podporu pre jeho obnovenie alebo revíziu;(3) šiesty environmentálny akčný program uznáva potrebu posilnenia právomocí občanov a v navrhovaných opatreniach zohľadňuje rozsiahly a dôkladný dialóg s ostatnými zainteresovanými na tvorbe environmentálnej politiky. Aby sa mimovládnym organizáciám (ďalej len "MVO") umožnila účasť na takomto dialógu, Šiesty environmentálny akčný program počíta s primeranou podporou pre MVO vrátane finančných prostriedkov zo spoločenstva;(4) MVO, ktoré sú aktívne v oblasti ochrany životného prostredia už preukázali, že dokážu prispieť k environmentálnej politike spoločenstva, ako je stanovené v článku 174 zmluvy, aktívnou účasťou na konkrétnych opatreniach na ochranu životného prostredia a na aktivitách, ktoré slúžia na zvýšenie všeobecného povedomia o potrebe ochrany životného prostredia s cieľom dosiahnutia trvalo udržateľného rozvoja. MVO, ktoré sú aktívne aj v oblasti ochrany živočíchov, sa tiež môžu zúčastniť na tomto programe za predpokladu, že takéto aktivity slúžia na dosiahnutie cieľov ochrany životného prostredia;(5) MVO sú potrebné, aby koordinovali a sprostredkovali Komisii informácie a podnety na nové a vznikajúce perspektívy, ako je ochrana prírody a cezhraničné environmentálne problémy, ktoré sa v členskom štáte alebo na nižšej úrovni úplne neriešia alebo ani nedajú riešiť. MVO dobre poznajú záujmy verejnosti týkajúce sa životného prostredia, takže dokážu tieto podnety presadiť a oboznámiť s nimi Komisiu;(6) environmentálne MVO sa zúčastňujú v expertných skupinách, prípravných a realizačných výboroch inštitúcií spoločenstva a významne prispievajú k politike spoločenstva, programom a iniciatívam a nevyhnutnou rovnováhou vzhľadom na záujmy ostatných zúčastnených v oblasti životného prostredia vrátane priemyslu/obchodu, odborov a spotrebiteľských skupín;(7) mali by sa podporiť MVO, ktoré sú schopné spolu s ostatnými zainteresovanými na vnútroštátnej, regionálnej a miestnej úrovni podnecovať diskusiu o perspektívach, problémoch a možných riešeniach a vykonávať príslušné činnosti súvisiace s environmentálnymi otázkami v rámci celého spoločenstva. Preto sa pozornosť sústredí iba na MVO a siete MVO, ktoré sú aktívne na európskej úrovni;(8) je potrebné geografické rozšírenie programu, aby sa zahrnuli MVO kandidátskych krajín vzhľadom na ich význam pri získavaní verejného súhlasu pre environmentálne "acquis" a posilnenie jeho vykonávania;(9) malo by sa uskutočniť hodnotenie činnosti programu prihliadajúc na skúsenosti z prvých troch rokov vykonávania tohto rozhodnutia, aby sa rozhodlo o jeho pokračovaní;(10) v rámci rozpočtového postupu by mal rozpočtový orgán rozhodnúť o ročných dotáciách;(11) toto rozhodnutie stanovuje počas celého trvania programu finančný rámec pre rozpočtový orgán počas ročného rozpočtového postupu v zmysle bodu 33 medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne [5] a zlepšení rozpočtového postupu,ROZHODLI TAKTO:Článok 11. Týmto sa ustanovuje akčný program spoločenstva podporujúci mimovládne organizácie (MVO) aktívne najmä v oblasti ochrany životného prostredia.2. Všeobecným cieľom tohto programu je podpora MVO, ktoré sú aktívne najmä v oblasti ochrany a skvalitnenia životného prostredia na európskej úrovni. Takéto aktivity by mali prispievať, alebo by mali umožniť príspevky do rozvoja a vykonávania environmentálnej politiky a právnych predpisov spoločenstva v rôznych regiónoch Európy.3. Program má tiež podporiť systematickú účasť MVO na všetkých štádiách tvorby environmentálnych politík spoločenstva tým, že zabezpečí, aby boli patrične zastúpené pri konzultáciách s ostatnými zainteresovanými stranami a verejných rokovaniach. Program má tiež prispievať k posilneniu malých regionálnych alebo miestnych združení, ktoré na miestnej úrovni presadzujú acquis communautaire týkajúce sa životného prostredia a trvalo udržateľného rozvoja.Článok 2Aby MVO mohla získať grant, musí mať nasledujúce charakteristiky a spĺňať požiadavky prílohy:a) musí byť nezávislou a neziskovou právnickou osobou aktívnou najmä v oblasti ochrany a skvalitňovania životného prostredia, ktorá sleduje environmentálne ciele zamerané na verejné blaho a trvalo udržateľný rozvoj;b) musí byť aktívna na európskej úrovni buď samostatne, alebo formou rôznych koordinovaných združení, ktoré majú svoju štruktúru (členská základňa) a aktivity zahŕňajúce aspoň tri európske krajiny. Aktivity zahŕňajúce dve európske krajiny sú tiež prípustné za predpokladu, že hlavným cieľom aktivít je podpora rozvoja a vykonávania environmentálnej politiky spoločenstva, ako je uvedené v článku 1 ods. 2 a 3;c) jej aktivity musia zodpovedať zásadám, na ktorých je založený Šiesty environmentálny akčný program, a musia byť v súlade s prioritnými oblasťami uvedenými v článku 5;d) musí legálne existovať viac ako dva roky a mať ročné zúčtovanie za dva predchádzajúce roky potvrdené registrovaným audítorom. V prípade mimoriadnych okolností môže Komisia udeliť odchýlku z týchto dvoch požiadaviek za predpokladu, že to neohrozí bezpečnosť finančných záujmov spoločenstva.Článok 3Programu sa zúčastnia európske MVO zriadené:a) v členských štátoch;b) v asociovaných krajinách [6] v súlade s podmienkami ustanovenými v príslušných európskych dohodách, v dodatkových protokoloch k týmto dohodám a v rozhodnutiach príslušných asociačných rád;c) na Cypre, Malte alebo v Turecku v súlade s podmienkami a postupmi, ktoré sa dohodnú s týmito krajinami, alebod) v balkánskych krajinách, ktoré sú súčasťou stabilizačného a asociačného procesu pre krajiny juhovýchodnej Európy [7] v súlade s podmienkami a postupmi, ktoré sa dohodnú s týmito krajinami.Článok 41. Komisia každoročne do 30. septembra uverejní v Úradnom vestníku Európskych spoločenstiev výzvu na podanie žiadostí o granty pre budúci kalendárny rok. Okrem toho Komisia použije iné vhodné dostupné prostriedky vrátane elektronických médií, aby oboznámila s programom potenciálnych príjemcov.2. Výzva na podanie žiadostí o grant obsahuje súbor informácií a stanovuje kritériá pre spôsobilosť, výber a udelenie (vrátane informácií o navrhovanom systéme hodnotenia) a postupoch podávania žiadostí, hodnotenia a schvaľovania.3. Po vyhodnotení žiadostí Komisia do 31. decembra každého roku rozhodne, ktoré organizácie obdržia finančné prostriedky na budúci rok okrem prípadu, keď sa omešká prijatie rozpočtu spoločenstva. Rozhodnutie umožňuje uzavrieť dohodu medzi Komisiou a príjemcom, stanovuje maximálnu hodnotu grantu, spôsoby platby, opatrenia na kontrolu a monitorovanie a ciele, ktoré sa majú prostredníctvom grantu dosiahnuť. Platby sa uskutočnia okamžite.Článok 51. S dôrazom na trvalo udržateľný rozvoj a zdravie a kvalitu života obyvateľov Európy je podpora tohto programu zameraná najmä na prioritné oblasti zo Šiesteho environmentálneho akčného programu zoskupené pod nasledovné štyri hlavné body:a) obmedzovanie klimatických zmien;b) ochrana jedinečného zdroja — prírody a biologickej diverzity;c) zdravie a životné prostedie;d) zabezpečenie trvalo udržateľného riadenia prírodných zdrojov a odpadov.Šiesty environmentálny akčný program sa vo štvrtom roku činnosti prehodnotí a v prípade potreby zreviduje a aktualizuje, aby sa zohľadnili nové trendy a informácie.Okrem vyššie uvedených oblastí je ďalšou prioritou environmentálna výchova, implementácia a presadzovanie environmentálnej legislatívy spoločenstva.2. Proces výberu a udeľovania sa vykonáva v štyroch stupňoch, ako je uvedené v bode A prílohy.Článok 61. Grant nesmie presiahnuť 70 % priemernej hodnoty revidovaných oprávnených ročných výdajov počas predchádzajúcich dvoch rokov, v prípade MVO so sídlom v spoločenstve, alebo 80 % v prípade MVO so sídlom v kandidátskych a balkánskych krajinách, ani 80 % oprávnených výdajov žiadateľa v prebiehajúcom roku.Hodnota sa každoročne určí podľa stanoveného systému hodnotenia, ktorý zohľadňuje dosiahnuté hodnoty vyplývajúce z hodnotenia uvedeného v článku 5 ods. 2 a popísaného v bode A prílohy a zásad uvedených v bode C prílohy.2. Príjemca využíva v rámci tohto programu v priebehu grantového roku slobodne grant, ako uzná za vhodné, na pokrytie svojich oprávnených výdajov. Všetky výdaje príjemcu, ktoré má v priebehu grantového roku, sa považujú za oprávnené okrem tých, ktoré sú uvedené v časti 2 bodu D prílohy. Príjemcovia môžu tiež uhrádzať platby partnerom alebo členským organizáciám v súlade s konkrétnymi bodmi v schválenom pracovnom programe.3. Výška grantu je konečná až po tom, keď Komisia prijme revidovaný finančný výkaz potvrdzujúci, že sa financie spoločenstva použili v súlade s príslušnými ustanoveniami finančného nariadenia z 21. decembra 1977 platného pre všeobecný rozpočet Európskych spoločenstiev [8].Konečná platba sa zníži v závislosti od toho, či všetky granty spoločenstva z tohto alebo iných programov prekračujú 80 % revidovaných oprávnených výdajov príjemcu za rok.4. Okrem toho, ak revidovaný finančný výkaz grantového roku vykazuje, že celkové príjmy príjemcu s výnimkou príjmov pravidelne vyčlenených na neoprávnené výdaje presahujú oprávnené výdaje, konečná platba sa zníži alebo sa v prípade potreby príslušná presahujúca hodnota vráti späť. V súlade s článkom 256 zmluvy sú príkazy na vrátenie prostriedkov vymáhateľné.5. Na zabezpečenie efektívnosti grantov pre environmentálne MVO vykoná Komisia počas roka potrebné opatrenia na preverenie, či vybraná organizácia stále zodpovedá požiadavkám na udelenie grantu. Predovšetkým vytvorí systematický plán sledovanie činnosti príjemcov počas grantového roku, ako aj ex-post hodnotenie činnosti.6. Komisia uvedie neúspešným uchádzačom dôvody nesplnenia požiadaviek MVO a poskytne patričné vysvetlenie na umožnenie identifikácie potrebných reforiem pred tým, ako podajú novú žiadosť.Článok 71. Tento program sa začína 1. januára 2002 a končí 31. decembra 2006.2. Finančný rámec pre vykonávanie tohto programu za obdobie 2002 až 2006 sa týmto stanovuje na 32 miliónov EUR.3. Ročné dotácie schvaľuje rozpočtový orgán v rámci limitu finančného výhľadu.Článok 81. S cieľom ochrany finančných záujmov spoločenstva pred podvodmi a iným porušením predpisov môže Komisia v rámci tohto programu a v súlade s nariadením Rady (Euratom, ES) č. 2185/96 [9] vykonávať kontroly na mieste a inšpekcie. Európsky úrad na boj proti podvodom (OLAF) uskutoční v prípade potreby vyšetrovanie, ktoré sa riadi nariadením (ES) č. 1073/1999 Európskeho parlamentu a Rady [10].2. Príjemca grantu uchová počas obdobia piatich rokov nasledujúcich po poslednej platbe všetky sprievodné dokumenty k dispozícii pre Komisiu vrátane overeného finančného výkazu týkajúceho sa výdajov, ktoré sa vyskytli v priebehu grantového roku. Príjemca grantu sa postará o to, aby boli v prípade potreby sprievodné dokumenty, ktoré sú v rukách partnerov alebo členov, k dispozícii Komisii.Článok 91. Nesplnenie očakávaných výsledkov vyplývajúcich z povinných správ môže viesť k strate možnosti financovania v rámci tohto programu na nasledujúci rok. Opakované nesplnenie v dvoch po sebe nasledujúcich rokoch môže mať za následok stratu možnosti financovania pre ďalšie obdobie trvania programu.2. V prípade, keď MVO obdrží príkaz na vrátenie prostriedkov od Komisie kvôli úmyselnému porušeniu predpisov a porušeniu predpisov spôsobených nedbalosťou alebo podvodom, automaticky sa vylúči z financovania na ďalšie obdobie trvania programu.3. V prípade, keď Komisia odhalí na základe auditu alebo kontroly na mieste v súvislosti s grantom porušenie predpisov zlé hospodárenie alebo podvod, príjemca sa podrobí jednému alebo viacerým z nasledovných správnych opatrení a sankcií v závislosti od závažnosti prípadu (a má právo odvolať sa proti rozhodnutiu):a) zrušenie grantu;b) pokuta do výšky 50 % hodnoty príkazu na vrátenie prostriedkov;c) vylúčenie z iných možností financovania spoločenstvom na zvyšné obdobie trvania programu;d) vylúčenie z príslušných mechanizmov dialógu Komisie na zvyšné obdobie trvania programu.Článok 10Zoznam príjemcov financovaných v rámci tohto programu spolu s pridelenou sumou sa každoročne uverejní v Úradnom vestníku Európskych spoločenstiev.Článok 11Komisia poskytne každoročne do 30. apríla členským štátom a Európskemu parlamentu správu o procese prideľovania grantov za bežný rok a výsledkoch z grantov za predchádzajúci rok. Správa bude obsahovať vysvetlenie, na základe čoho Komisia vybrala príjemcov na bežný rok. Komisia každoročne do 30. júna zvolá schôdzu ostatných zainteresovaných na diskusiu o tejto správe.Komisia predloží najneskôr do 31. decembra 2004 správu Európskemu parlamentu a Rade o plnení cieľov tohto programu za prvé tri roky a v prípade potreby navrhne prípadné úpravy vzhľadom na ďalšie pokračovanie alebo nepokračovanie programu. Táto správa vychádza zo správ týkajúcich sa činnosti a hodnotenia príjemcov, najmä ich efektívnosti v procese prispievania k cieľom stanoveným v článku 1 a v prílohe.Európsky parlament a Rada rozhodnú v súlade so zmluvou o pokračovaní programu od 1. januára 2007. Predtým, ako predloží príslušné návrhy, uskutoční Komisia externé hodnotenie dosiahnutých výsledkov programu.Článok 12Toto rozhodnutie nadobúda účinnosť v deň po jeho uverejnení v Úradnom vestníku Európskych spoločenstiev.V Bruseli 1. marca 2002Za Európsky parlamentpredsedaP. CoxZa RadupredsedaR. De Miguel[1] Ú. v. ES C 270 E, 25.9.2001, s. 125.[2] Stanovisko poskytnuté 18. októbra 2001 (zatiaľ neuverejnené v úradnom vestníku).[3] Stanovisko Európskeho parlamentu z 23. októbra 2001 (zatiaľ neuverejnené v úradnom vestníku), spoločná pozícia Rady zo 6. decembra 2001 (zatiaľ neuverejnené v úradnom vestníku) a rozhodnutie Európskeho parlamentu zo 16. januára 2002 (zatiaľ neuverejnené v úradnom vestníku).[4] Ú. v. ES L 354, 30.12.1997, s. 25.[5] Ú. v. ES C 172, 18.6.1999, s. 1.[6] Bulharsko, Česká republika, Estónsko, Maďarsko, Lotyšsko, Litva, Poľsko, Rumunsko, Slovenská republika a Slovinsko.[7] Bývalá Juhoslovanská republika Macedónsko, Albánsko, Federatívna republika Juhoslávia, Bosna a Hercegovina a Chorvátsko.[8] Ú. v. ES L 356, 31.12.1977, s. 1. Nariadenie naposledy zmenené a doplnené nariadením (ES) č. 762/2001 (Ú. v. ES L 111, 20.4.2001, s. 1).[9] Ú. v. ES L 292, 15.11.1996, s. 2.[10] Ú. v. ES L 136, 31.5.1999, s. 1.--------------------------------------------------PRÍLOHAA. ŠTYRI ŠTÁDIÁ PROCESU VÝBERU A UDEĽOVANIA1. Vylúčenie žiadostí, ktoré nespĺňajú technické/administratívne požiadavky na predkladanie žiadostí na financovanie v rámci programu. Predovšetkým neúplné žiadosti alebo žiadosti s nedostatočnými údajmi, prípadne žiadosti, ktoré neboli vyplnené v súlade s inštrukciami poskytnutými vo formulári, alebo ktoré boli predložené po uverejnenom termíne uzávierky, sa v rámci tohto programu považujú za neplatné.2. Vylúčenie žiadostí, ktoré nespĺňajú kritériá pre spôsobilosť, ako je uvedené v článkoch 2 a 3.3. Komparatívne hodnotenie zvyšných platných žiadostí vyhodnotených na základe nasledovných kritérií, ktoré sú ďalej špecifikované v bode B:a) do akej miery žiadosť a presnejšie navrhovaný program prác spĺňa ciele programu uvedené v článku 1 a priority programu uvedené v článku 5;b) riadenie a kvalita produktu;c) dosah, efektivita a účinnosť.Komparatívne bodové ohodnotenie sa pridelí všetkým zostávajúcim žiadateľom.4. Stanovenie skupiny žiadateľov postupujúcich do schvaľovacieho postupu, ktorí získali bodové ohodnotenie nad hranicu určenú Komisiou.B. CHARAKTERISTIKY, PODĽA KTORÝCH SA BUDÚ ŽIADATELIA HODNOTIŤŽiadatelia, ktorí úspešne prešli prvými dvoma výberovými štádiami vysvetlenými v bode A, sa hodnotia podľa nasledovných kritérií:1. Miera do akej žiadosť spĺňa ciele programuCharakteristika žiadateľa vrátane navrhovaného pracovného programu, ktorý sa bude hodnotiť, obsahuje:a) strategický význam [vo vzťahu k Šiestemu environmentálnemu akčnému programu, novému usporiadaniu Európy, trvalo udržateľnému rozvoju, rozšíreniu, stabilizačnému a asociačnému procesu krajín juhovýchodnej Európy, rozvoju partnerstva medzi Európou a stredomorskou oblasťou, integrácie, rovnosti príležitostí ("Gender Mainstreaming")];b) význam a možné dosahy účasti na tvorbe a implementácii environmentálnej politiky spoločenstva;c) výpovedná hodnota vzhľadom na vyjadrenie obáv verejnosti z rozličných regiónov Európy a prínos týchto námetov a návrhov do riešenia environmentálnych problémov;d) význam aktivít na zvyšovanie environmentálneho povedomia a úrovne poznania vo všeobecnosti a vo vzťahu k environmentálnej politike spoločenstva;e) schopnosť: rozvíjať siete medzi organizáciami v členských štátoch a kandidátskych krajinách; podporovať spoluprácu medzi organizáciami vo verejnom a súkromnom sektore; získavať čiastkové financovanie z externých zdrojov.V prípade každej z vyššie euvedených vlastností sa kladie dôraz na schopnosť žiadateľa plniť príslušné úlohy MVO uvedené v príkladoch v časti D.2. Riadenie a kvalita produktuHodnotené vlastnosti musia obsahovať:a) organizačnú štruktúru, primerané personálne vybavenie a riadenie ľudských zdrojov;b) proces vnútorného rozhodovania, vzťahy s členmi vrátane opatrení na zabezpečenie účasti členskej základne pri rozvoji a formulovaní politiky;c) strategický prístup, zameranie na cieľ a postupy plánovania;d) administratívu, kontrolu rozpočtu a riadenie financií;e) postupy pre predkladanie správ (interné a externé);f) sebahodnotenie a kontrolu kvality, spätnú väzbu z poznatkov (proces učenia);g) technická/vedecká spôsobilosť.3. Dosah, efektivita a účinnosťHodnotené vlastnosti zahŕňajú:a) všeobecnú známosť organizácie a jej aktivít;b) vonkajšie vzťahy a efektivitu (s inými aktérmi v environmentálnej oblasti, ako sú miestne a regionálne orgány, obchod a priemysel, spotrebiteľské skupiny, odbory, iné MVO a široká verejnosť).C. URČENIE HODNOTY GRANTOVGrant sa vypočítava na základe predpokladaných celkových oprávnených výdajov žiadateľa na grantový rok, pričom sa priamo zohľadňujú jeho priemerné revidované výdaje za predchádzajúce dva roky na základe nasledujúcich princípov:1. pri rovnosti všetkých ostatných parametrov bude hodnota grantu pre MVO s väčším objemom relevantných aktivít (zmeria sa ako priemerná hodnota ich revidovaných ročných výdajov za predchádzajúce dva roky a predpokladané celkové oprávnené výdaje za grantový rok) obvykle vyššia ako hodnota grantov pre MVO s menším objemom relevantných aktivít. Rozdelenie sa však uskutoční nelineárne a tak príjemcovia s menším objemom príslušných aktivít obdržia relatívne vyšší podiel podpory;2. pri rovnosti všetkých ostatných parametrov MVO, ktoré dostanú vyššie komparatívne bodové ohodnotenie obdržia vyššie sumy ako žiadatelia s nižším hodnotením;3. ak MVO požadovala určitú sumu, grant za žiadnych okolností nesmie túto sumu prekročiť.D. OPRÁVNENÉ VÝDAJE1. Všetky výdaje, ktoré má príjemca počas grantového roku, sa považujú za oprávnené okrem tých, ktoré sú uvedené v časti 2. Oprávnené výdaje by mohli zahŕňať niektoré z nasledujúcich názorných príkladov činností:a) koordinovanie a oboznámenie Komisie s informáciami a podnetmi založenými na záujmoch a názoroch širokej verejnosti na nové a vznikajúce perspektívy, ktoré sa v členskom štáte neriešia alebo nedajú riešiť na príslušnej úrovni;b) prípravné práce a výskum potrebný pre účasť v expertných skupinách, v prípravných a vykonávacích výboroch inštitúcií spoločenstva významne prispievajúci k politike spoločenstva, programom a iniciatívam a nevyhnutnej rovnováhe vzhľadom na záujmy ostatných aktérov v oblasti životného prostredia vrátane priemyslu/obchodu, odborov a spotrebiteľských skupín;c) podnecovanie diskusie spolu s ostatnými zainteresovanými na národnej, regionálnej a miestnej úrovni o názoroch, problémoch a možných riešeniach súvisiacich s environmentálnymi otázkami v rámci spoločenstva. Toto by mohlo tiež zahŕňať odovzdávanie poznatkov a zabezpečenie spolupráce v rámci sietí;d) zvyšovanie povedomia a úrovne poznania vo vzťahu ku všeobecným aspektom environmentálnej politiky a environmentálnej politiky spoločenstva;e) budovanie kapacít najmä s cieľom posilnenia účasti malých MVO, nových MVO sietí a MVO kandidátskych krajín a balkánskych krajín na európskej úrovni.2. Platby uskutočnené príjemcom a zmluvy pridelené tretím stranám, ktoré spadajú do vedených kategórií, sa budú považovať za neoprávnené:a) zábava, pohostenie, zbytočné alebo neuvážené výdaje;b) výdaje, ktoré sú jednoznačne mimo dohodnutého programu príjemcu za grantový rok;c) splácanie dlhov, nezaplatených úrokov, preneseného deficitu;d) náklady súvisiace s použitým kapitálom, investíciami alebo rezervami vyčlenenými na posilnenie aktív príjemcu;e) príspevky v naturáliach;f) súkromné výdaje;g) kriminálne/nelegálne činnosti.--------------------------------------------------


title: 2013/628/EÚ: Rozhodnutie Rady z  22. októbra 2013 o uzavretí Dohody medzi Európskou úniou a Arménskou republikou o zjednodušení vydávania víz

text:
               31.10.2013

               SK

               Úradný vestník Európskej únie

               L 289/1

         ROZHODNUTIE RADY
   z 22. októbra 2013
   o uzavretí Dohody medzi Európskou úniou a Arménskou republikou o zjednodušení vydávania víz
   (2013/628/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 6 druhým pododsekom písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Komisia 17. decembra 2012 v súlade s rozhodnutím Rady 2013/2/EÚ (1) podpísala Dohodu medzi Európskou úniou a Arménskom o zjednodušení vydávania víz (ďalej len „dohoda“) s výhradou jej uzavretia k neskoršiemu dátumu.

               (2)

               Dohoda by sa mala schváliť.

               (3)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                   (2). Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (4)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                   (3). Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Arménskou republikou o zjednodušení vydávania víz.
   Text dohody je pripojený k tomuto rozhodnutiu.
   Článok 2
   Predseda Rady v mene Únie vykoná oznámenie podľa článku 14 ods. 1 dohody (4).
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 22. októbra 2013

            Za Radu

            predseda

         L. LINKEVIČIUS

      (1)  Ú. v. EÚ L 3, 8.1.2013, s. 1.

      (2)  Ú. v. ES L 131, 1.6.2000, s. 43.

      (3)  Ú. v. ES L 64, 7.3.2002, s. 20.

      (4)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Rady z 25. septembra 2008 , ktorým sa vymenúvajú a nahrádzajú členovia správnej rady Európskeho strediska pre rozvoj odborného vzdelávania

text:
               1.10.2008

               SK

               Úradný vestník Európskej únie

               C 249/4

      ROZHODNUTIE RADY

   z 25. septembra 2008,
   ktorým sa vymenúvajú a nahrádzajú členovia správnej rady Európskeho strediska pre rozvoj odborného vzdelávania
   (2008/C 249/02)
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania, a najmä na jeho článok 4 (1),
   so zreteľom na zoznam kandidátov, ktorý predložila Komisia Rade, pokiaľ ide o zástupcov zamestnávateľských organizácií,
   keďže:

               (1)

               Rada rozhodnutím z 18. septembra 2006 (2) vymenovala členov správnej rady Európskeho strediska pre rozvoj odborného vzdelávania na obdobie od 18. septembra 2006 do 17. septembra 2009.

               (2)

               V dôsledku odstúpenia pána Johannesa HYLANDERA (Švédsko) sa uvoľnilo miesto člena správnej rady strediska v kategórii zástupcov zamestnávateľských organizácií,

         PRIJALA TOTO ROZHODNUTIE:
   Jediný článok
   Týmto sa uvedená osoba vymenúva za člena správnej rady Európskeho strediska pre rozvoj odborného vzdelávania na zvyšný čas funkčného obdobia, ktoré trvá do 17. septembra 2009:

               ZÁSTUPCOVIA ZAMESTNÁVATEĽSKÝCH ORGANIZÁCIÍ

               ŠVÉDSKO

               pani Ulrika HEKTOROVÁ

      V Bruseli 25. septembra 2008

            Za Radu

            predseda

         L. CHATEL

      (1)  Ú. v. ES L 39, 13.2.1975, s. 1.

      (2)  Ú. v. EÚ C 240, 5.10.2006, s. 1.


title: Rozhodnutie správnej rady Europolu z  20. marca 2007 o kontrolných mechanizmoch pre vyhľadávanie v automatizovanom systéme zberu informácií

text:
               29.3.2007

               SK

               Úradný vestník Európskej únie

               C 72/30

      ROZHODNUTIE SPRÁVNEJ RADY EUROPOLU

   z 20. marca 2007
   o kontrolných mechanizmoch pre vyhľadávanie v automatizovanom systéme zberu informácií
   (2007/C 72/14)
   SPRÁVNA RADA EUROPOLU,
   so zreteľom na dohovor vypracovaný na základe článku K.3 Zmluvy o Európskej únii o zriadení Európskeho policajného úradu (1) v znení zmien a doplnení aktu Rady z 27. novembra 2003, ktorým sa na základe článku 43 ods. 1 Dohovoru o zriadení Európskeho policajného úradu (Dohovoru o Europole) vypracúva protokol, ktorým sa mení a dopĺňa uvedený dohovor (2) (ďalej len „protokol“) a najmä jeho článok 16,
   po porade so spoločným dozorným orgánom (3),
   keďže:

               (1)

               Článok 1 ods. 8 protokolu mení článok 16 Dohovoru o Europole, ktorý ustanovuje, že Europol vytvorí primerané kontrolné mechanizmy s cieľom umožniť overenie zákonnosti vyhľadávaní v automatizovanom systéme zberu informácií uvedenom v článkoch 6 a 6a Dohovoru o Europole, tak ako bol zmenený a doplnený protokolom.

               (2)

               Informácie, ktoré poskytujú členské štáty a tretie strany na vloženie do analytických pracovných súborov a informačného systému, a ktoré sa spracúvajú v súlade s článkom 3 aktu Rady z 3. novembra 1998, ktorým sa prijímajú pravidlá uplatniteľné na analytické súbory Europolu (4) a v súlade s článkom 6a Dohovoru o Europole tak, ako sa to zavádza v protokole, rovnako podliehajú kontrolnému mechanizmu stanovenému v zmenenom a doplnenom článku 16 Dohovoru o Europole,

         PRIJALA TOTO ROZHODNUTIE:
   Článok 1
   Europol vytvorí kontrolné mechanizmy s cieľom zabezpečiť, že pre všetky vyhľadávania vrátane pokusov o vyhľadanie informácií v automatizovanom systéme zberu informácií uvedených v článkoch 6 a 6a Dohovoru o Europole bude možné poskytnúť aspoň tieto informácie:

               1)

               jedinečné referenčné číslo spojené s vyhľadaním alebo pokusom o vyhľadanie;

               2)

               v ktorých zložkách automatizovaného systému zberu informácií uvedeného v článkoch 6 a 6a Dohovoru o Europole bol zaznamenaný prístup alebo nahliadnutie;

               3)

               identifikácia užívateľa;

               4)

               dátum a čas vyhľadávania alebo nahliadnutia vrátane pokusov o vyhľadanie;

               5)

               ak to je uplatniteľné, príslušný analytický pracovný súbor alebo súbory;

               6)

               identitu príslušnej osoby alebo osôb, o ktorej alebo ktorých boli zisťované alebo sprístupnené a zobrazené informácie, alebo identifikáciu hľadaného záznamu.

         Článok 2
   Informácie získané v súlade s článkom 1 použijú úradníci Europolu, ktorí majú oprávnenie zabezpečiť dodržiavanie pravidiel na ochranu údajov, ako aj dozorné orgány uvedené v článkoch 23 a 24 Dohovoru o Europole výhradne na účely overenia zákonnosti vyhľadávaní v automatizovanom systéme zberu informácií uvedenom v článkoch 6 a 6a Dohovoru o Europole.
   Článok 3
   Získané informácie sa v súlade s článkom 1 vymažú po šiestich mesiacoch, pokiaľ údaje nie sú naďalej potrebné na prebiehajúcu kontrolu.
   Článok 4
   Pri spracúvaní údajov podľa tohto rozhodnutia Europol dodržiava pravidlá na ochranu údajov a bezpečnosť údajov stanovené v Dohovore o Europole, najmä v článku 14 ods. 3 a článku 25, ako aj pravidlá prijaté na jeho uplatňovanie.
   Článok 5
   Rozhodnutia správnej rady z 9. júna 1999 o vypracúvaní správ pre vyhľadávanie osobných údajov a z 28. februára 2001 o vypracúvaní správ pre vyhľadávanie osobných údajov v informačnom systéme sa týmto zrušujú.
   Článok 6
   Toto rozhodnutie nadobúda účinnosť 19. apríla 2007.

      V Haagu 20. marca 2007

         Hans-Jürgen FÖRSTER

            predseda správnej rady

      (1)  Ú. v. ES C 316, 27.11.1995, s. 2.

      (2)  Ú. v. EÚ C 2, 6.1.2004, s. 1.

      (3)  Pozri stanovisko č. 06/40 z 19. októbra 2006.

      (4)  Ú. v. ES C 26, 30.1.1999, s. 1.